L-Ewwel Pitazz – Paragrafi 211-220 + Għal darb'oħra, dalma terribli tinsab madwar ruħi. Donni qiegħda naqa' vittma ta' illużjonijiet. Meta mort inqerr sabiex nakkwista ftit dawl u paċi, xejn ma sibthom. Il-konfessur ħallieni b'iktar dubji milli qatt kelli qabel. Huwa qalli, "Ma nistax nagħraf liema qawwa qiegħda taħdem fik, Sor; forsi huwa Alla u forsi l-ispirtu ħażin." Malli ħriġt mill-konfessinarju, bdejt naħseb fuq dak li kien qalli. Iktar ma bdejt nagħmel dan, iktar ruħi għoddsot fid-dlam. "Ġesu' x'ser nagħmel?" Meta Ġesu' resaq lejja bi tjubija, bdejt nibża'. "Int verament Ġesu'?" Min-naħa l-waħda kienet qiegħda tiġbidni l-imħabba u, mill-oħra, il-biża'. X'tortura! Ma nistax niddeskriviha! Meta rġajt mort inqerr, irċevejt din it-tweġiba, "Ma nifhmekx, Sor. Aħjar li kieku ma tiġix għandi għall-qrar." Alla tiegħi!... Irrid nirrestrinġi lili nnifsi qabel ma ngħid xejn fuq l-ispirtwalita' tiegħi, u hawnhekk qiegħda nirċievi din it-tweġiba: "Sor, ma nistax nifhmek." Meta jiena ħriġt mill-konfessinarju, mijiet ta' turmenti għafsu fuqi. Jiena mort quddiem is-Sagrament Imqaddes u għidtlu, "Ġesu', salvani; qiegħed tara kemm jiena dgħajfa!" Imbagħad jiena smajt dan il-kliem: Jiena ser nagħtik l-għajnuna waqt l-irtir qabel ma tagħmel il-voti. Dan il-kliem għamilli l-kuraġġ u bdejt miexja 'l quddiem mingħajr ma nitlob l-parir ta' ħadd. Imma ma kellix fiduċja fija nnifsi hekk li ddeċidejt li nwaqqaf dawn id-dubji darba għal dejjem. Għal din ir-raġuni kont qiegħda nistenna b'ħerqa speċjali l-irtir ta' qabel il-voti perpetwi. Imma wkoll għal ħafna ġranet qabel l-irtir, bqajt nitlob lil Alla li jagħti d-dawl lis-saċerdot li jiena kont sejra nqerr għandu, sabiex ikun jista' jgħid, darba għal dejjem, jew iva jew le. U ħsibt bejni u bejn ruħi, 'Jiena nkun nista' noqgħod fil-paċi darba għal dejjem.' Imma bqajt ninkwieta jekk ikunx hemm xi ħadd lest li jismagħni dwar dawn l-affarijiet. U mbagħad għal darb'oħra, iddeċidejt li ma noqgħodx naħseb dwar dan kollu u nafda fil-Mulej. Il-kliem li baqa' jidwi f'widnejja kien 'waqt l-irtir.' Kollox jinsab lest issa. Għada filgħodu ser nitilqu għal Krakovja, għall-irtir. Illum dħalt fil-kappella sabiex inrodd ħajr lill-Mulej għall-grazzji bla għadd li Huwa tani f'dawn il-ħames xhur. Qalbi kienet verament kommossa meta bdejt naħseb f'tant grazzji u tant premura min-naħa tas-superjuri tiegħi. 215. Binti, kun fil-paċi; Jiena qiegħed nieħu dawn l-affarijiet kollha f'idejja. Jiena ser nirranġa kollox mas-superjuri tiegħek u mal-konfessur. Tkellem ma' Patri Andrasz bl-istess sempliċita' u fiduċja, kif inti titkellem Miegħi. Wasalna Krakovja llum (18 ta' April 1933). X'ferħ qiegħda nħoss li ninsab għal darb'oħra fl-istess post fejn għamilt l-ewwel passi tiegħi fil-ħajja spiritwali! L-għażiża Madre Direttriċi (Mary Joseph) hi bħas-soltu, ferriħija u mimlija mħabba għall-proxxmu. Dħalt fil-kappella għal waqt wieħed u l-ferħ imlieli ruħi. F'mument wieħed erġajt ftakart fl-oċejan sħiħ ta' grazzji li kont irċevejt hawnhekk bħala novizza. U llum iltaqjna flimkien biex imorru nagħmlu żjara ta' siegħa fin-novizzjat. Il-Madre Direttriċi, Mary Joseph, kellmitna fil-qosor u tatna l-programm tal-irtir. Fil-waqt li kienet qiegħda tgħidilna dan il-ftit kliem, jien rajt quddiem għajnejja dawk l-affarijiet kollha tajbin li l-Madre għażiża kienet għamlet għalina. Ħassejt ġewwa ruħi gratitudni kbira lejha. Kelli qalbi sewda għall-ħsieb li din kienet l-aħħar darba li jien kelli nkun fin-novizzjat. Issa rrid inkompli nitqabad flimkien ma' Ġesu', naħdem ma' Ġesu', inbati ma' Ġesu'; f'kelma waħda, ngħix u mmut flimkien ma' Ġesu'. Il-Madre Direttriċi issa ma kenitx ser tibqa' miegħi sabiex daqqa tgħallimni, daqqa twissini, jew twiddibni, tinkuraġġini jew iċċanfarni. Tant qiegħda nibża' noqgħod waħdi. Ġesu', agħmel xi ħaġa dwar dan. Dejjem ser ikolli Superjura, veru; imma issa persuna qiegħda titħalla iżjed waħedha. Krakovja. 21 ta' April 1933 Għall-ikbar glorja ta' Alla. L-irtir ta' tmint ijiem qabel il-Voti Perpetwi Qiegħda nibda l-irtir illum. Ġesu', Mgħallem tiegħi, mexxini Int. Ikkmandani skont ir-rieda Tiegħek, ippurifika mħabbti sabiex tkun denja Tiegħek; agħmel bija bħalma tixtieq il-Qalb l-iżjed ħanina Tiegħek. Ġesu', inkunu aħna it-tnejn biss, matul dawn il-ġranet sal-waqt tal-għaqda tagħna. Żommni, Ġesu', fi spirtu ta' ġabra. Filgħaxija Ġesu' qalli: B inti, tħalli xejn ibeżżgħek jew iħawdek. Ibqa' f'paċi profonda. Kollox qiegħed f'idejja. Nippermettilek li tifhem kollox permezz ta' Patri Andrasz. Kun bħal tifla miegħu. O Mulej u Ħallieq etern tiegħi, kif sejra nirringrazzjak għal dan il-favur kbir; jiġifieri li Int indenjajt ruħek tagħżel lili fil-miżerja tiegħi sabiex jiena nkun l-għarusa Tiegħek u li Int ser tgħaqqadni Miegħek b'rabta eterna? Teżor ta' qalbi, l-iżjed maħbub, jiena noffrilek l-adorazzjoni u r-radd ta' ħajr kollu tal-Qaddisin u tal-kori kollha tal-Anġli, u ningħaqad b'mod speċjali ma' Ommok. Marija, Omm tiegħi, bl-umlita' kollha jiena nitolbok tgħattili ruħi bil-mantell verġinali tiegħek f'dan il-waqt hekk importanti f'ħajti, sabiex b'dan il-mod inkun nista' nfaħħar kif jixraq il-ħniena ta' Ibnek quddiem id-dinja kollha u fl-eternita' kollha.
Djarju ta' Swor Fawstina – L-1 Pitazz (par.211-220)